เทอมฟันด์จ่าย2.1%
บลจ.กสิกรไทยส่งไฮยิลด์บอนด์อายุ 6 เดือนขาย ชูผลตอบแทน 2.10% KTAM ออก 3 เดือน 1.6%
31 มี.ค. 2559

บลจ.กสิกรไทยส่งไฮยิลด์บอนด์อายุ 6 เดือนขาย ชูผลตอบแทน 2.10% KTAM ออก 3 เดือน 1.6%
นายนาวิน อินทรสมบัติ รองกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า ระหว่างวันที่ 29 มี.ค.-1 เม.ย. 2559  บริษัทเปิดขายกองทุนเปิดเค เอ็นแฮนซท์ ตราสารหนี้ต่างประเทศ 6 เดือน ซีอาร์ (KEFF6MCR) ลงทุนในตราสารหนี้และเงินฝากประเทศตุรกี กาตาร์ และสหรัฐอาหรับเอมิเรตส์ ประมาณการผลตอบแทนสุทธิ 2.10% ต่อปี กำหนดเงินลงทุนขั้นต่ำ 1 ล้านบาท
สำหรับอัตราดอกเบี้ยนโยบายของไทยยังอยู่ที่ 1.50% ต่อปี ตามที่นักวิเคราะห์ส่วนใหญ่คาดการณ์ ส่งผลให้อัตราผลตอบแทนตลาดพันธบัตรไทยปรับเพิ่มขึ้นเล็กน้อย สะท้อนให้เห็นมุมมองของนักลงทุนที่คาดว่าโอกาสการปรับลดดอกเบี้ยนโยบายของไทยยังคงมีอยู่ ซึ่งน่าจะส่งผลดีต่อการลงทุนในพันธบัตรไทยที่มีอายุเฉลี่ยระยะยาว ขณะที่เศรษฐกิจไทยฟื้นตัวอย่างค่อยเป็นค่อยไป
นายนาวิน กล่าวว่า ในส่วนของธนาคารกลางสหรัฐ (เฟด) มองว่าอาจมีการปรับขึ้นอัตราดอกเบี้ยนโยบายในเดือนเม.ย. จากตัวเลขเศรษฐกิจของสหรัฐมีแนวโน้มปรับตัวดีขึ้น สอดคล้องกับตัวเลขผู้ขอรับสวัสดิการว่างงาน  ซึ่งเพิ่มขึ้นเล็กน้อย 6,000 ราย ด้านเศรษฐกิจกลุ่มประเทศยูโรโซนส่วนใหญ่ปรับตัวดีขึ้นแต่คงเป็นไปอย่างช้าๆ เชื่อว่ามาตรการผ่อนคลายทางการเงินของธนาคารกลางยุโรป (อีซีบี) และการคงดอกเบี้ยระดับต่ำ การบริโภคภายในประเทศจะส่งผลดีต่อการฟื้นตัวของเศรษฐกิจยุโรป  
“ผู้ลงทุนที่ยอมรับความเสี่ยงได้ไม่มากแนะนำกองทุนตราสารหนี้ที่มีกำหนดอายุเวลาประมาณ 3-6 เดือน เพื่อพักเงินและรอดูความชัดเจนทิศทางเศรษฐกิจและจับจังหวะเข้าลงทุน” นายนาวิน กล่าว
นางชวินดา หาญรัตนกูล กรรมการผู้จัดการ บลจ.กรุงไทย (KTAM) กล่าวว่า บริษัทจำหน่ายกองทุนเปิดกรุงไทยตราสารหนี้ เอฟไอเอฟ 91 (KTFF91) ในวันที่ 29 มี.ค.-4 เม.ย. 2559 อายุ 3 เดือน ลงทุนตราสารหนี้ต่างประเทศทั้ง 100% ผลตอบแทนประมาณ 1.60% ต่อปี